Nær allir starfsmenn Sjúkrahússins á Akureyri eru fullbólusettir. Forstjóri sjúkrahússins segir þá sem ekki hafi þegið bólusetningu hafa fyrir því góðar ástæður. Spítalinn er viðbúinn fjölgun smita.
Á Sjúkrahúsinu á Akureyri starfa 800 manns og hafa nær allir starfsmenn þar þegið bólusetningu. Hildigunnur Svavarsdóttir er forstjóri sjúkrahússins. Staðan hjá okkur er að við erum með langflest af okkar starfsfólki bólusett eða um 97 og hálft prósent miðað við síðustu yfirferð.
Hún segir sjúkrahúsið fylgjast vel með hvort starfsmenn séu bólusettir eða ekki. Við náttúrlega erum með nákvæmt yfirlit yfir það hverjir eru boðaðir í bólusetningar hjá okkur þannig að það er hægt að fylgjast með þessu og þannig tryggja að fólki sé boðin bólusetning númer eitt og svo bólusetning númer tvö og þá núna bólusetning númer þrjú.
Hún segir að þeir 20 starfsmenn sjúkrahússins, sem ekki hafi þegið bólusetningu, hafi fyrir því skýringar. Náttúrlega bæði eins og fram kom hjá Landspítalanum, t.d. ófrískar konur eða aðrar heilsufarslegar ástæður sem varð til þess að viðkomandi þáðu ekki bólusetningu. En ég held við getum bara verið mjög sátt við þetta hlutfall hjá okkur.
Þegar gjörgæsludeild Landspítalans fylltist um miðjan ágúst létti sjúkrahúsið á Akureyri undir með spítalanum og tók við sjúklingi af gjörgæslu. Hildigunnur segir að SAK verði áfram til taks og viðbúið ef þurfa þykir.
Við höfum átt þetta samtal um samstarf okkar á milli og það hefur bara gengið vel þar sem á það hefur reynt. Þannig að við höldum því bara áfram eftir því sem þurfa þykir núna í ljósi aðstæðna.
Nær allir starfsmenn Sjúkrahússins á Akureyri eru bólusettir. Spítalinn er í viðbragðsstöðu vegna fjölgunar smita. 